Naabermaja ees heisati Ameerika lipp, et mõnitada tänast Ameerika riigipüha. Heiskaja pidi elama samas majas, sest ühel korral varem oli Ameerika lipp heisatud juba selle maja taga. Naabermaja elanikele saadeti teade, et nende maja juurde tuleb kindlal ajal auto, kuhu nad saavad kommunistlikke asju ära anda. Seal majas elav putukas solvus, et teda kommunistiks  peeti, ja tungis teate saatnud putukale kallale. See omakorda oli vihane, et kallaletungija on kommunist. Nad võitlesid kaua, ilma et kumbki oleks ülekaalu saavutanud. Vahepeal tundus, et teisele selga roninud putukas on võitnud, aga ta siiski ei olnud nii raske, et alumist putukat puruks rõhuda. Varsti oli võitlus kestnud juba kaks aastat. Oli üllatav, et putukad üldse nii kaua elavad. Need olid väiksed putukad, aga köögis lendas ka üks suur sääsk, kes mulle hirmu peale ajas. Ema ei lubanud seda sääske  aknast välja ajada, sest Hennul minevat teda vaja. Ma ei saanud aru, miks just Hennul, kui bioloogiat õpib Toomas. Varsti hakkas Henn ise sääske kinni püüdma, et teda kuskile kaasa võtta. Henn tegi nalja, et ta külvab ühe taime seemned ühe puust asja kõrvale. Naljakas oli see sellepärast, et selle taime külge pidi kasvama vatt, mis oleks muutnud kergeks puust asja süttimise.